**भूमिका**

अस्मिन् संसारे सर्वोऽपि प्राणी सुखेन जीवितुम् इच्छति । सुखमयजीवनार्थं समीचीने प्रदेशे सुनिर्मितं सुन्दरं गृहम् अत्यावश्यकम् । अत एव प्राचीनकाले भारतदेशे गृहग्रामादिनिर्माणोपायाः चिन्तिताः सन्ति । चिन्तनस्य तस्य वास्तुशास्त्रम् इति नाम्ना व्यवहारः परिदृश्यते । प्रायः भारतीयविद्याः वेदमूलकाः स्मृतिपुराणादिमूलकाः वा भवन्ति । वास्तुविद्यापि तथैव । अथर्ववेदे वास्तुसूत्रोपनिषदिति कश्चन भागः वर्तते । तत्र संक्षेपेण वास्तुविचाराः उपलभ्यन्ते । तथा वेदाङ्गेषु शुल्बसूत्रेषु यज्ञशालायाः, यज्ञस्थण्डिलादीनां निर्माणं विशिष्य चिन्तितम् अस्ति । एवं पुराणेष्वपि वास्तुविचाराः परिदृश्यन्ते । तत्रापि अग्निपुराणे विशिष्य केचन अध्यायाः वास्तुप्रतिपादनार्थमेव रचिताः सन्ति । इत्थं वास्तुविद्या अत्यन्तं प्राचीना इत्यत्र अनेकानि प्रमाणानि उपलभ्यन्ते ।

**वास्तुशास्त्रसम्बद्धाः ग्रन्थाः**

इदानीन्तनकाले वास्तुशास्त्रप्रतिपादकाः अनेके ग्रन्थाः समुपलभ्यन्ते । तत्रापि केचन ग्रन्थाः उत्तरभारते गृहादिनिर्माणोपयुक्तान् अंशान् प्रतिपादयन्ति, केचन दक्षिणभारते । देशभेदेन तत्रत्यपरिसरः, जीवनशैली, उपलभ्यमानाः सामग्र्यादयः भिद्यन्ते इत्यतः वास्तुविद्यापि विभिन्ना इति प्रतिभाति । प्रसिद्धाः केचन **वास्तुग्रन्थाः -**

• समराङ्गणसूत्रधारः (भोजराजप्रणीतः)

• मनुष्यालयचन्द्रिका (केरलदेशीयेन नीलकण्ठेन प्रणीतः)

• वास्तुविद्या

• शिल्परत्नम्

• मयमतम् (मयमुनिविरचितम्)

• मानसारः (मानमुनिविरचितः)

• काश्यपीयम् (कश्यपमुनिः)

• विश्वकर्मीयम्

• कुमारतन्त्रम्

• मार्कण्डेयवास्तुशास्त्रम्

• क्रियासारः

• अपराजितपृच्छा

• क्षीरार्णवः (विश्वकर्मप्रणीतः)

• विष्णुसंहिता इत्यादयः

**मनुष्यालयचन्द्रिका**

एतेषु वास्तुग्रन्थेषु मनुष्यालयचन्द्रिकानामकः ग्रन्थः अत्यन्तं विशिष्टं स्थानं भजते । मनुष्याणां निवासस्य स्थानं मनुष्यालयः इति उच्यते । यथा देवालयः वैद्यालयः इत्यादिः । चन्द्रिका शब्देन चन्द्रस्य किरणः इत्यर्थः लभ्यते । मनुष्याणां निवासस्थानस्य रचनादिकमत्र प्रतिपाद्यते इत्यतः अस्य ग्रन्थस्य मनुष्यालयचन्द्रिका इति नाम । केरलदेशीयेन नीलकण्ठमूसतनाम्ना कविना अयं ग्रन्थः विरचितः । ग्रन्थस्यास्य उपलब्धिः उपयोगश्च दक्षिणभारते अधिकतया भवति । तस्मात् ग्रन्थकारः दक्षिणभारते प्रसिद्धः वास्तुविज्ञानी आसीदिति ज्ञायते । किञ्च ग्रन्थादौ 'श्रीमत्कुण्डपुरे विराजति परक्रोडे च तेजः परम् । नावानाम्नि च धाम्नि यच्च नितरां मल्लीविहारालये ॥'इति श्लोके श्रीमत्कुण्डपुरस्य तथा नावानामकधाम्नः कथनेन ग्रन्थकारः केरलदेशीयः इति ज्ञायते । यतः श्रीमत्कुण्डपुरः एव इदानां तिरुनाना इति नाम्ना व्यवह्रियते । ग्रन्थस्यास्य संस्कृतभाषया रचिताः व्याख्याः यद्यपि नोपलभ्यन्ते तथापि आङ्ग्लभाषायां हिन्दीभाषायां तथा मलयाळकन्नडभाषासु व्याख्यानानि रचितानि सन्ति । तत्रापि मलयाळभाषया रचितं व्याख्यानं विद्यमानेषु प्राचीनतमं वर्तते । वास्तुग्रन्थेषु मनुष्यालयनिर्मातॄणाम् सौकर्यार्थं भाषान्तरानुवादः एव अधिकतया दृश्यते ।

मनुष्यालयचन्द्रिकाग्रन्थे वास्तुविद्यायाः सारः एव कविना सम्पादितः । अत एव आदौ 'मयमतयुगलं प्रयोगमञ्जर्यपि च निबन्धभास्करीययुग्मम् । मनुमतगुरुदेवपद्धतिश्रीहरियजनादिमहागमा जयन्ति ॥'इति कथयति कविः । तस्य अभिप्रायस्तु मयेन लिखितं ग्रन्थद्वयं तथा च प्रयोगमञ्जरी, निबन्धभास्करीयम् , मनुमतमित्यादिषु ग्रन्थेषु प्रतिपादितानां विषयाणां सारः अत्र सङ्गृह्यते इति । ग्रन्थेऽस्मिन् सप्त(7) अध्यायाः सन्ति । तेषु षट्चत्वारिंशदधिकद्विशतसङ्ख्याकाः (246) श्लोकाः निबद्धाः सन्ति । ग्रन्थेऽस्मिन् विशिष्य मनुष्याणां निवासगृहस्य निर्माणम् , तथा तदुपयोगितया कूपादिनिर्माणम्, वृक्षाद्यारोपणम्, परिमाणभेदाः, भूपरीक्षा, दिङ्निर्णयः, स्तम्भविन्यासः इत्यादिविचाराः प्रदर्शिताः सन्ति ।

**ग्रन्थस्य भाषा**

उपलभ्यमानेषु वास्तुग्रन्थेषु अयं ग्रन्थः भाषादृष्ट्यापि विशिष्टः वर्तते । ग्रन्थेऽस्मिन् अपाणिनीयाः शब्दप्रयोगाः प्रायः न लभ्यन्ते । तथा समस्तपदानां बाहुल्यं विद्यते । श्लोकात्मकः अयं ग्रन्थः । तस्मात् छन्दसः अपि उपलब्धिः अत्र भवति । अनुष्टुबादिभिः अनेकैः छन्दोभिः श्लोकाः निबद्धाः सन्ति । ग्रन्थेस्मिन् उपलभ्यमानानि छन्दांसि - अनुष्टुप् , उपजातिः, शार्दूलविक्रीडितम् , वसन्ततिलका, पुष्पिताग्रा, इत्यादीनि । वास्तुविद्यायाः प्रतिपादनार्थं क्रियापदानाम् आवश्यकता विद्यते एव । अतः एकैकस्मिन् श्लोके एकं वा तिङन्तपदं दृश्यते । किञ्च प्रायः विधिलिङ्-लोट्लकाराणां तथा तव्यत्प्रत्ययान्तानां प्रयोगः बहुलतया दृश्यते । यथा - "जानीयात् स्थापनार्हं स्थपतिमथगुणैः"[[1]](#footnote-2)इत्यस्मिन् श्लोके गृहदेवालयादिनिर्माणं यः जानाति तथा च गृहादिनिर्माणकुशलता यस्मिन् वर्तते सः स्थपतिः इत्युच्यते इति कथनार्थं स्थपतिं जानीयात् इत्युक्तम् । जानीयादिति ज्ञा(अवबोधने)धातोः विधिलिङि प्रथमपुरुषैकवचनान्तं रूपम् । तथा "अन्तर्भागं त्रिभागं नयतु गतदिनाङ्कं तदेवेह सूक्ष्मम्"[[2]](#footnote-3)इत्यस्मिन् श्लोके दिशः निर्णयसन्दर्भे भागत्रयादिगणितं कृत्वा प्राचीदिक् सम्पादनीया इत्यर्थे नयतु इति शब्दः दृश्यते । नयतु इति नी(प्रापणे)धातोः लोट्लकारे प्रथमपुरुषस्य एकवचनान्तं रूपम् । क्वचित् लट्लकारः अपि प्रयुक्तः । यथा "प्राहुर्गेहचतुष्कपादुकबहिर्भागं बुधाः प्राङ्गणम्"[[3]](#footnote-4)इत्यस्मिन् श्लोके ज्ञानिनः प्राङ्गणमिति कथयन्ति इति बोधनार्थं प्राहुः इति तिङन्तं प्रयुक्तम् । प्राहुरिति प्रोपसर्गपूर्वकब्रूञ्(व्यक्तायां वाचि)धातोः लट्लकारे प्रथमपुरुषैकवचनान्तं रूपम् । क्वचित् विधिबोधनार्थं तव्यत्प्रत्ययान्तं रूपमपि प्रयुक्तं दृश्यते । यथा "बालत्वादिविशेषमात्रमवगन्तव्यं फलैः शेषतः"[[4]](#footnote-5)इति आयव्ययादिगणनासन्दर्भे या सङ्ख्या अवशिष्यते सा बाल्यादिवयः बोधयति ।तेन शुभाशुभादिकं ज्ञातुं शक्यते इति अत्र उच्यते । तत्र एवं गणनां कृत्वा ज्ञातव्यमित्यर्थे अवगन्तव्यमिति तव्यत्प्रत्ययान्तं रूपं प्रयुक्तम् ।

एवम् अस्मिन् ग्रन्थे समस्तपदानि बाहुल्येन उपलभ्यन्ते । यथा "करकिष्क्वरत्निभुजदोर्मुष्ट्यादिसञ्ज्ञम्"[[5]](#footnote-6)इति श्रूयते । अस्य विग्रहस्तु एवमस्ति - करः च किष्कुः च अरत्निः च भुजः च दोः च मुष्टिः च = करकिष्क्वरत्निभुजदोर्मुष्टयः (इतरेतरद्वन्द्वः), करकिष्क्वरत्निभुजदोर्मुष्टयः आदिः येषां ते = करकिष्क्वरत्निभुजदोर्मुष्ट्यादयः (बहुव्रीहिः) , करकिष्क्वरत्निभुजदोर्मुष्ट्यादयः सञ्ज्ञा यस्य तत् = करकिष्क्वरत्निभुजदोर्मुष्ट्यादिसञ्ज्ञम् (बहुव्रीहिः) । तथा "मत्स्यानेकपकूर्मपृष्ठकपिलावक्त्रोपमा"[[6]](#footnote-7) – मत्स्यः च अनेकपः च कूर्मः च = मत्स्यानेकपकूर्माः, मत्स्यानेकपकूर्माणां पृष्ठम् = मत्स्यानेकपकूर्मपृष्ठम्, कपिलायाः वक्त्रम् = कपिलावक्त्रम्, मत्स्यानेकपकूर्मपृष्ठं च कपिलावक्त्रं च = मत्स्यानेकपकूर्मपृष्ठकपिलावक्त्रे, मत्स्यानेकपकूर्मपृष्ठकपिलावक्त्राभ्याम् उपमा यस्याः सा = मत्स्यानेकपकूर्मपृष्ठकपिलावक्त्रोपमा ।

मनुष्यालयचन्द्रिकाकारः पुस्तकेऽस्मिन् विशिष्टानां तद्धितान्तानां प्रयोगमपि बहुलतया कृतवान् । यथा - दिशः बोधनार्थं 'वारुणी'इत्यादिपदानि प्रयुक्तानि । वरुणशब्दस्य अण्प्रत्ययान्तं रूपमिदं दिग्बोधकमित्यतः स्त्रीप्रत्ययान्तमपि वर्तते । एवं सङ्ख्याबोधनार्थम् उपायान्तरम् अनुसृतम् । यथा "मातङ्गभास्करनृपाङ्गुलमात्रतुङ्गम्"[[7]](#footnote-8)इत्यत्र मातङ्गशब्दः अष्टसङ्ख्याम्, भास्करशब्दः द्वादशसङ्ख्याम्, नृपशब्दः षोडशसङ्ख्यां च द्योतयति ।

ग्रन्थेऽस्मिन् गृहादिनिर्माणविचाराः सन्ति इत्यतः परिमाणबोधकपदानि अधिकतया उपलभ्यन्ते । अतः परिमाणबोधकपदानां तथा परिमाणभेदानां प्रदर्शनं श्लोके सङ्गृहीतम् अस्ति ।

**परिमाणम्** - परिमाणस्य नाम

• अष्टौ तिलोदराणि - एकः यवोदरः

• अष्टौ यवोदराः - एकम् मात्राङ्गुलम्

• द्वादश मात्राङ्गुलानि - एकः वितस्तिः

• द्वौ वितस्ती (चत्वारिंशत् अङ्गुलानि) - करः,किष्कुः,अरत्निः,भुजः,दोः

**दण्डभेदाः तेषां नामानि च**

दण्डस्य नाम - दण्डपरिमाणम्

• किष्कुः - २४-अङ्गुलानि

• प्राजापत्यम्- २५-अङ्गुलानि

• धनुर्मुष्टिः - २६-अङ्गुलानि

• धनुर्ग्रहम् - २७-अङ्गुलानि

• प्राच्यम् - २८-अङ्गुलानि

• वैदेहः - २९-अङ्गुलानि

• वैपुल्यम् - ३०-अङ्गुलानि

• प्रकीर्णः - ३१-अङ्गुलानि

**ग्रन्थेऽस्मिन् प्रतिपादिताः विषयाः**

ग्रन्थकारः आदौ नृसिंहयादवयोः नमस्कारं कुर्वन् मङ्गलम् आचरति । ततः ग्रन्थरचनायाः उद्देश्यं तथा विषयस्य निर्देशनं च करोति । तदनन्तरं गृहनिर्माणार्थम् आदौ स्थपत्यादिभ्यः दायित्वप्रदानम्, गृहनिर्माणकाले अवधातव्याः अंशाः, भूपरीक्षा, गृहाणि परितः आरोपणीयाः वृक्षाः इत्यादिकं प्रथमाध्याये सङ्गृहीतवान् । **द्वितीयाध्याये** प्राच्यादीनां दिशां निर्णयः सूर्यगत्यनुगुणं कथं सम्पादनीयः इति प्रधानतया प्रदर्शितवान् । तथा अत्र वास्तुदेवतासम्बद्धविचाराः प्रतिपादिताः । **तृतीयाध्याये** तु आदौ परिमाणभेदाः प्रदर्शिताः । तत्रापि तिलोदरादिकिष्कुपर्यन्तं सूक्ष्मपरिमाणभेदाः तथा किष्क्वादिप्रकीर्णपर्यन्तं दण्डभेदाः उक्ताः । गृह-ग्राम-वीथ्यादिनिर्माणे कीदृशः परिमाणः मूलभूततया धर्तव्यः इत्यादिकं सविस्तरेण प्रतिपादितम् । किञ्च आयनिर्णयः अत्र प्रदर्शितः । तदर्थं गणितप्रक्रिया अत्र दृश्यते । **चतुर्थाध्याये** तु प्रकोष्ठादिनिर्माणविषये कथितमस्ति । तथा गृहस्य विस्तारः, तदनुसारं प्रकोष्ठादीनां रचना इत्यादिकम् उक्तम् । **पञ्चमे** तु आयस्य(Foundation) रचनाभेदाः, तुलसीपीठस्य रचना, गृहाङ्गणस्य रचना, गृहान्तरङ्गणस्य रचना, एवं स्तम्भस्य(Pillar) रचना, स्तम्भानां संयोजनमित्यादिकम् उक्तमस्ति । **षष्ठे अध्याये** गृहस्य उपरिभागे गृहाच्छादनार्थं लुपालम्बनिर्माणक्रमः प्रदर्शितः । **सप्तमे** तु द्वारकवाटादीनां रचना, प्रकोष्ठादीनाम् उपयोगः, भोजनगृहादिकम् , कूपादिनिर्माणम्, राज्ञां गृहाणि, प्राकारादिरचना इत्यादिविचाराः उपलभ्यन्ते । इत्थं सप्तसु अध्यायेषु गृहतत्सम्बद्धविचाराः अत्र समुपलभ्यन्ते।

1. १.१३ [↑](#footnote-ref-2)
2. २.३ [↑](#footnote-ref-3)
3. ५.१ [↑](#footnote-ref-4)
4. ३.३८ [↑](#footnote-ref-5)
5. ३.१ [↑](#footnote-ref-6)
6. १.१८ [↑](#footnote-ref-7)
7. ५.१ [↑](#footnote-ref-8)